ET Euroopa Liidu Teataja C 80/11

Nõukogu järeldused tolliliidu arengustrateegia edenemise kohta

2013/C 80/05

EUROOPA LIIDU NÕUKOGU,

TULETADES MEELDE:

— Euroopa Liidu aluseks oleva tolliliidu olulist rolli alates 1968. aastast;

— Euroopa Ülemkogu 17. juuni 2010. aasta kohtumisel vastu võetud strateegias „Euroopa 2020” seatud eesmärke;

— Euroopa Ülemkogu 25.–26. märtsi 2010. aasta kohtumisel vastu võetud sisejulgeoleku strateegias seatud eesmärke;

— tolli panust ELi eespool nimetatud eesmärkide saavutamisse ning tolliliidu arengustrateegiat käsitlevas komisjoni 2008. aasta teatises (1) esitatud tolliliidu strateegiat;

— tolliliidu ajakohastamiseks tehtavaid jõupingutusi, eelkõige ajakohastatud tolliseadustiku (2) vastuvõtmist ja e-tolli käsitleva otsuse (3) rakendamist eespool nimetatud eesmärkide saavutamiseks;

— nõukogu 13. detsembri 2011. aasta resolutsiooni tulevase tollialase õiguskaitsekoostöö kohta (4);

— Lissaboni lepingu jõustumist 1. detsembril 2009;

— nõukogu järeldusi tollikoostöö kohta idapoolsete naaberriikidega (5) ja muid rahvusvahelist tollikoostööd käsitlevaid algatusi;

— et 14. mai 2008. aasta istungil kiitis nõukogu heaks teatise 169(2008) ja selles tolliliidu suhtes seatud strateegilised eesmärgid ning palus komisjonil esitada 2011. aastaks eduaruande strateegia rakendamise kohta (6);

MÄRGIB:

— tolliliidu arengut tegevusmahtude suurenemise, infotehnoloogia rakendamise ning poliitika ja seadusandluse osas;

— tolli suurenenud rolli ohutuse ja julgeoleku tagamisel;

— edusamme, mida on tehtud sellistes esmatähtsates küsimustes nagu võitlus võltsimise, piraatluse ja pettuste vastu ning projektide puhul, mis on suunatud rahvusvahelise kaubanduse hõlbustamise ühitamisele ELi territooriumi ja elanike kaitsmisega;

— väljakutseid, millega tolliasutused on ajakohastamise ja infotehnoloogia rakendamise käigus alates 2008. aastast kokku puutunud;

TERVITAB:

— komisjoni eduaruannet tolliliidu arengustrateegia kohta (7);

— komisjoni ettepanekuid liidu tolliseadustiku (uuesti sõnastatud), (8) intellektuaalomandiõigusi käsitlevate tollialaste õigusaktide rakendamist käsitleva uue määruse (9) ja programmi „Customs 2020” kohta (10);

PEAB 2008. aastal seatud strateegilisi eesmärke endiselt kehtivateks ja asjakohasteks;

KIIDAB HEAKS tolli jätkuvalt edasiareneva rolli seoses rahvusvahelise kaubanduse ja Euroopa Liidu rahaliste ja fiskaalhuvidega ning ülesannetega, mis hõlmavad välispiiride turvalisust ja ohutust ning ELi kodanike, sealhulgas nende tervise ja keskkonna kaitset muutuvates välistingimustes;

RÕHUTAB, et tolliliidu arendamist tuleks jätkata, et see oleks jätkuvalt suuteline täitma ELi konkurentsivõime toetamise eesmärke, kaitstes ärikeskkonda, hõlbustades kaubavahetust ja osutades sidusrühmadele kõrge kvaliteediga teenuseid;

sel eesmärgil RÕHUTAB VAJADUST:

— tagada, et tolliteenuste areng ja muudatused ning nõuded aitaksid võimalikult suurel määral kaasa ELi kaitsmisele, seadusliku kaubanduse hõlbustamisele ja ELi ettevõtjate konkurentsivõime toetamisele ning aitaksid stimuleerida majanduslikke hüvesid kooskõlas ELi majanduskasvu kava eesmärkidega;

— tõhustada ja parandada tolliliidu sisemist juhtimist ja toimimist, et tagada tolliliidu eesmärkide saavutamine kõige tõhusamal ja tulemuslikumal viisil, mis võimalik;

— suurendada tolliliidu suutlikkust hinnata tolliliidu mõju, sealhulgas täiustada tulemuste mõõtmist, ning parandada tolliliidu toimimist peamiste sidusrühmade, liikmesriikide, ettevõtjate ja ühiskonna teenistuses;

— veelgi edendada tollialaste õigusaktide ühtset kohaldamist ning ajakohast ja ühtlustatud lähenemisviisi tollikontrollile, võimaldades samas vajaduse korral liikmesriikidele paindlikke lahendusi, võttes arvesse mõju ettevõtjatele ja liikmesriikidele;

— tihendada muude asutustega nii liikmesriikide kui ka ELi tasandil tehtavat koostööd julgeoleku, tervise, ohutuse ja keskkonna valdkonnas ning koostööd rahvusvaheliste partneritega, järgides samas ELi ja liikmesriikide pädevuse jagunemist selles valdkonnas;

— võtta terviklikum lähenemisviis rahvusvahelise tarneahela suhtes, et tõhustada kontrolli, võimaldada suuremat kaubanduse hõlbustamist ja pakkuda volitatud ettevõtjatele tegelikke ja käegakatsutavaid hüvesid;

— tõhustada meetmeid võitluseks salakaubaveoga, eelkõige sigarettide ja alkoholi salakaubaveoga ELi välispiiril, ning tihendada koostööd ELi naaberriikidega selles valdkonnas;

— veelgi tõhustada dialoogi ja koostööd ettevõtjatega, et paremini reageerida nende ootustele ja piirangutele;

— kasutada parimal võimalikul viisil ELi tasandil kättesaadavaid ressursse, eelkõige infotehnoloogia arendamise ja töötajaskonna suutlikkuse suurendamise valdkonnas, võttes arvesse majanduslikke ja muid piiranguid;

— edendada pidevat innovatsiooni olemasolevas ja arenevas õigusraamistikus, et parandada tolliliidu toimimist ja reageerimiskiirust;

— ajakohastada tolli töömeetodeid ja avastamistehnikat ning arendada tolliametnike sellekohast pädevust, võttes arvesse konkreetseid vajadusi ja olukordi;

— toetada tolliasutusi nii liikmesriikide kui ka ELi tasandil nende juhtrollis seoses kaupade piiriülese liikumise haldamisega;

PALUB komisjonil:

— neid nõukogu seisukohti arvesse võtta ja kajastada neid oma töös;

— võtta koos liikmesriikide tolliasutustega meetmeid strateegia rakendamiseks ning

— esitada 2014. aastaks nõukogule eduaruanne.

(1) Dok 8027/08 UD 51.

(2) ELT L 145, 4.6.2008, lk 1.

(3) ELT L 23, 26.1.2008, lk 21.

(4) ELT C 5, 7.1.2012, lk 1.

(5) Dok 16881/11 UD 323.

(6) Dok 8608/08 UD 65.

(7) Dok 18932/11 UD 370.

(8) Dok 6784/12 UD 49 ENFOCUSTOM 10 MI 120 COMER 36 TRANS 53 CODEC 450.

(9) Dok 10880/11 UD 134 PI 64 COMER 110.

(10) Dok 13265/12 UD 221 AELE 61.